postharvest-teknologi
Postharvest-teknologi, (1. led af post- og eng. harvest 'høst'), metoder til oparbejdning og beskyttelse af vegetabilske levnedsmidler mod fordærv efter høst. Levnedsmidler fra planteriget er stadig "levende" efter høst; grøntsager og frugt ånder således "post harvest" og forbruger ilt til bl.a. oxidativ nedbrydning af kulhydrater. Modningsprocessen af frugt kan styres gennem opbevaringstemperaturen og luftsammensætningen. Frugter producerer under modning luftarten ethylen, der fremmer modningsprocesserne. Ethylen produceret af modne tomater kan ødelægge samlagrede agurker, ved at disse modnes og bliver gule. Modning af bl.a. bananer kan forsinkes, ved at ethylen fjernes ved udluftning.